Την παραίτησή της από την θέση της υπευθύνου του τομέα Πολιτισμού του Δήμου Αθηναίων και προέδρου του Διοικητικού Συμβουλίου της Τεχνόπολης υπέβαλλε η Κατερίνα Γκαγκάκη, μετά τις αντιδράσεις για τον σχολιασμό του πάνελ του Γιώργου Λιάγκα - στο οποίο μετείχε - έναντι φοιτήτριας που έγινε θύμα σεξουαλικής επίθεσης.

ADVERTISING

Η κ. Γκαγκάκη έθεσε την παραίτησή της στη διάθεση του Δημάρχου Αθηναίων, κ. Μπακογιάννη, ο οποίος την έκανε αποδεκτή το απόγευμα της Τετάρτης.

“Ο δήμαρχος Αθηναίων, Κώστας Μπακογιάννης, έκανε αποδεκτές τις παραιτήσεις, για λόγους ευθιξίας, της Δημοτικής Συμβούλου Κατερίνας Γκαγκάκη, από τη θέση της Προέδρου του Διοικητικού Συμβουλίου της «Τεχνόπολις» και της Δήμητρας – Ινέζ Αγγελή – Λυκούδη από τη θέση της Εντεταλμένης Δημοτικής Συμβούλου για το Παιδί. Η νέα Δημοτική Αρχή της Αθήνας συνεχίζει απρόσκοπτα. Καμία σκιά, καμία πολιτική εκμετάλλευση του έργου και της προσπάθειας που έχει ξεκινήσει στην πόλη μας”, αναφέρεται σε ανακοίνωση του Δήμου της Αθήνας.

Η καθυστέρηση στην απομάκρυνση της κ. Γκαγκάκη είχε προκαλέσει θύελλα αντιδράσεων.

Αναλυτικότερα, ο επικεφαλής της παράταξης "ΑΘΗΝΑ ΕΙΣΑΙ ΕΣΥ", Παύλος Γερουλάνος, είχε ζητήσει χθες Τρίτη την αποπομπή της Κατερίνας Γκαγκάκη μετά από τα σχόλια που έγιναν στην εκπομπή του Γιώργου Λιάγκα.

"Είχαμε την ελπίδα πως είτε η κα Γκαγκάκη, πρόεδρος του Διοικητικού Συμβουλίου της Τεχνόπολης, είτε ο Δήμαρχος Αθηναίων, κ. Μπακογιάννης, θα αντιλαμβάνονταν την ουσία αλλά και τον συμβολισμό που εμπεριέχει η επίσημη ενασχόληση με τον πολιτισμό της Αθήνας καθώς και τη σημασία του παραδείγματος στο χώρο του πολιτισμού και της πολιτικής, αναλαμβάνοντας με παρρησία και χωρίς τυμπανοκρουσίες τις ευθύνες τους.

Τα πράγματα είναι απλά: Η κα Γκαγκάκη δεν μπορεί και δεν θα έπρεπε να παραμείνει στη θέση της, ως ένδειξη κατανόησης ότι συμπεριφορές όπως η δική της στην επίμαχη τηλεοπτική εκπομπή δεν έχουν θέση ούτε στον χώρο ευθύνης της, ούτε στην ελληνική κοινωνία" δήλωνε ο Παύλος Γερουλάνος.

Σημειώνεται πως μετά το γεγονός διακωμώδησης, η κ. Γκαγκάκη είχε ζητήσει προσωπικά συγγνώμη μέσα από ανάρτησή της στο facebook, αλλά και με δηλώσεις της στην εκπομπή του ΣΚΑΙ την επόμενη μέρα μετά το συμβάν.

Το επίμαχο βίντεο που προκάλεσε τις δικαιολογημένες αντιδράσεις:

Η απολογία των συντελεστών της εκπομπής που έκαναν λόγο για μια ανάλυση "επιπέδου παρέας" για ένα θέμα που "είχε μέσα του κάτι το αστείο":